REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/414-14

4. decembar 2014. godine

B e o g r a d

ZAPISNIK

10. SEDNICE ODBORA ZA ZAŠTITU ŽIVOTNE SREDINE

ODRŽANE 4. DECEMBRA 2014. GODINE

Sednica je počela u 11,20 časova.

Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Boban Birmančević, Jezdimir Vučetić, Sonja Vlahović, Ivana Stojiljković, Gordana Zorić, Violeta Lutovac, Gordana Topić, Đorđe Kosanović, Nada Lazić, Ivan Karić.

Sednici nisu prisustvovali članovi Odbora: Ivana Dinić, Dejan Nikolić, Momo Čolaković, Šaip Kamberi, kao ni njihovi zamenici.

Sednici su prisustvovali predstavnici Ministarstva poljoprivrede i zaštite životne sredine: načelnik Odeljenja za upravljaenje otpadom Radmila Šerović, načelnik Odeljenja za upravljanje projektima Ljiljana Veljković, samostalni savetnik za strateške procene uticaja na životnu sredinu Gordana Perović, savetnik u Odeljenju za upravljanje projektima Dragana Mehandžić, savetnici u Odeljenju za upravljanje otpadom: Dragan Ljumović, Predrag Simić i Miodrag Radovanović, predstavnik Sekretarijata za zaštitu životne sredine: direktor Direkcije za upravljanje otpadom Filip Abramović, predstavnici opština: Valjevo: Žarko Kovač, zamenik gradonačelnika, Đorđe Milanović, direktor JKP Vidrak, Obrenovac: Đorđe Komlenski, predsednik skupštine opštine Obrenovac, Dragoslav Budimitović, direktor JKP Obrenovac, Lazarevac: Dragan Alimpijević, predsednik gradske opštine Lazarevac, Milisav Krstović, direktor komunalnog preduzeća Lazarevac, Đorđe Maksimović, član skupštine Eko-Tamnava, Ub: Dragan Jelić, predsednik SO UB, Ljiljana Ristović, direktor JP „Energo Ub“ Barajevo: Rade Stevanović, zamenik predsednika gradske opštine Zlatomir Nikolić, direkcija za razvoj i izgradnju opštine, Vladimirci: Vladimir Mihailović, načelnik Odeljenja za privredu, urbanizam i finansije, Lajkovac, Petrović Marina, direktor Direkcije za izgradnju i uređenje opštine - JKP Gradska čistoća, Mionica: Goran Rangelov, načelnik opštinske uprave, Koceljeva: Slavica Ranković, zamenik predsednika opštine, Popović Zlatko, načelnik odeljenja za urbanizam, Osečina: Veličko Marković, stručni saradnik za poslove komunalne policije, Ljig: Katarina Lazić, pomoćnik predsednika opštine, predstavnici REC „EKO-TAMNAVA“, doo Ub: Radomir Stevanović, direktor, Nenad Peladić, saradnik i Vladimir Lalić, predsednik Skupštine REC „Eko – Tamnava“, Ana Bovan, predsednik CEDEF-a, predstavnik KOMDEL-a: Lazar Krnjeta, predstavnici Saobraćajnog instituta CIP, Beograd: Milutin Ignjatović, generalni direktor, Gorica Aleksić Milosavljević, rukovodilac Sektora za laboratorijska ispitivanja i zaštitu životne sredine, predstavnici Instituta „Kirilo Savić“, Beograd: dr Stanislav Glumac, direktor, Milica Sovrlić, direktor Centra za zaštitu životne sredine, dr Rajko Unčanim, član Nadzornog odbora Predrag Mihailović, direktor preduzeća „Analiza Hub“ i na Zelenoj stolici: Jelena Mićić iz Centra modernih veština.

Na predlog predsednika Odbora, jednoglasno je usvojen sledeći:

D n e v n i r e d :

1. Razmatranje informacije o stanju aktivnosti na pripremi projekta - Regionalna deponija komunalnog otpada „Kalenić“.

Pre prelaska na razmatranje utvrđenog dnevnog reda, jednoglasno je usvojen Zapisnik osme sednice Odbora, održane 27. novembra 2014. godine.

Prva tačka dnevnog reda - **Razmatranje informacije o stanju aktivnosti na pripremi projekta - Regionalna deponija komunalnog otpada „Kalenić“.**

Radomir Stevanović, direktor REC „EKO-TAMNAVA“ doo UB, informisao je Odbor o stanju aktivnosti na pripremi projekta - Regionalna deponija komunalnog otpada „Kalenić“. Istakao je da projekat izgradnje Regionalne deponije komunalnog otpada „Kalenić“ ima obeležja međuregionalnog projekta i zajednički je za Kolubarski upravni okrug i delove područja Mačvanskog upravnog okruga i područja Grada Beograda sa 11 gradova i opština: Valjevo, Obrenovac, Lazarevac, Ub, Barajevo, Vladimirci, Lajkovac, Mionica, Koceljeva, Osečina i Ljig. Područje u obuhvatu regionalnog projekta ima 363.360 stanovnika i prosečnu količinu sakupljenog čvrstog komunalnog otpada 330 tona na dan. Hronološki je predstavio odboru sve aktivnosti koje su preduzete na projektu od 2005. do 2014. godine, navodeći da u decembru očekuje dobijanje lokacijske dozvole. Istakao je da su na ovom projektu imali konstruktivnu saradnju sa delom Ministarstva poljoprivrede i zaštite životne sredine koje ima nadležnost u oblasti upravljanja otpadom, kao i sa KOMDEL-om i CEDEF-om. Pozvao je Odbor da dođe i uveri se u progres koji je postignut do sada na ovom projetku. Naveo je i poteškoće na koje se u realizaciji ovog projekta nailazi: neizmirenje finansijskih obaveza opština prema Planu poslovanja za 2014. godinu, neusvajanje Plana poslovanja za 2015. godinu i izostanak stalnog sistema koordinacije, usaglašavanja stavova, kontrole i nadzora na dinamici sprovođenja projektnih aktivnosti kao i podeli odgovornosti između resornog Ministarstva, gradova/opština učesnika u projektu i organa upravljanja regionalnog preduzeća.

Vladimir Lalić, predsednik Skupštine Regionalnog centra za upravljanje otpadom „EKO-TAMNAVA“, istakao je značaj saradnje 11 opština, koje su odvojile svoja sredstva za finansiranje realizacije ovog projekta, kako bi rešili problem upravljanja otpadom na njihovim teritorijama, kao i dobru saradnju sa nadležnim ministarstvom, navodeći da je rad na ovom projektu jedan primer dobre prakse, koji treba da stimuliše i druge opštine da se na sličan način organizuju. Zaključkom Vlade Srbije ovaj projekat je proglašen projektom od značaja za Republiku Srbiju.

U diskusiji koja je usledila, učestvovali su: Vladimir Petković, Boban Birmančević, Radmila Šerović, Ljiljana Veljković, Branislav Blažić, Gordana Petrović, Vladimir Lalić, Dragana mehandžić, Nada lazić, Stanislav Glumac, Dragan Alimpijević, Dragan Jelić i Radomir Stevanović.

Član Odbora Vladimir Petković naveo je da je on i odbornik u Skupštini Opštine Barajevo, koja je jedna od opština koje učestvuju u finansiranju ovog projekta, za koji smatra da je neophodan za tu opštinu, jer će biti znatno ekonimičnije odvoženje otpada, zbog cene i blizine deponije „Kalenić“. Naglasio je da saradnja i komunikacija između opština treba da se podigne na jedan viši nivo, a predložio je i da Odbor poseti lokaciju deponije „Kalenić“, kao i svih 11 opština.

Radmila Šerović, načelnik Odeljenja za upravljanje otpadom u Ministarstvu poljoprivrede i zaštite životne sredine, navela je da je Ministarstvu ovaj projekat važan za razvoj ovog regiona i da predstavlja prioritet. Naglasila je da upravljanje i rad Eko Tamnave, kao preduzeća, nije posao Ministarstva. Iz tog razloga se mora ojačati ovo preduzeće, kada se radi o broju i stručnosti kadrova. Istakla je da Ministarstvo može da pomogne realizaciji ovog projekta putem kordinacije sa Evropskom unijom i sa fondovima. Naglasila je da se potrebno ponovno osnivanje Fonda za zaštitu životne sredine, kako bi se obezbedila sredstva za ovakve projekte.

Ljiljana Veljković, načelnik Odeljenja za upravljanje projektima navela da je Odeljenje za upravljanje otpadom uložilo mnogo truda i sredstava u realizaciju ovog projekta. Region je uspostavljen, iz sredstava od španska donacija urađena je studija opravdanosti. Obezbeđena je donacija Kraljevine Švedske za uspostavljanje regionalnog preduzeća. Navela je da je ovaj projekat bio prioritetan i da su obezbeđena sredstava EU za pripremu projektne dokumentacije. Idejni projekti su izrađeni u skladu sa zahtevima Evropske unije. Istakla je da je došlo do zastoja u izradi projektne dokumentacije, što je rezultiralo time da ovaj projekat neće biti finansiran iz sredstava IPA 2012. Sredstva iz IPA 2012 od 30 miliona evra, kao donacija od EU, su alocirana, zbog neblagovremene i nepotpune izrade projektne dokumentacije, za potrebe otklanjanja posledica majskih popolava. Navela je da nije dobijena ni lokacijska dozvola za regionalnu deponiju. Takođe je navela da je ministarstvu ovaj projekat i dalje na prioritetnom mestu i da će ponovo aplicirati za sredstva iz IPA fonda sredinom 2015. godine pod uslovom da dokumentacija u tom momentu bude komplentna. Navela je da su najveći izazovi u narednom periodu priprema konačne dokumentacije u skadu sa zahtevima EU, na osnovu koje će biti urađen novi budžet i nova aplikacija za sredstva EU. Naglasila je da je za realizaciju ovog projekta neophodno jačanje kapaciteta regionalnog preduzeća, kao i to da opštine budu više uključene u pripremu samog projekta.

Gordana Perović, samostalni savetnik za strateške procene uticaja na životnu sredinu, navela je da Ministarstvo podržava ovaj projekat na operativnom nivou. Smatra da je neophodno jačanje kadrovske sposobnosti, što iziskuje više sredstava iz lokalnih samourava. Obrazložila je da sredstva od 17 miliona evra dobijena iz IPA fonda, zbog kašnjenja u projektnoj dokumentaciji, nisu iskorišćena za realizaciju ovog projekta i da majske poplave nisu razlog što sredstva nisu namenski iskorišćena. Iznela je da je na postojećoj lokaciji, došlo do izmena, jer je na terenu došlo do eksploatacije uglja, i da se postavlja pitanje da li je lokacija i dalje adekvatna za tu nanamenu. Navela je Ministarstvo zajedno sa opštinama koje su uključene u ovaj projekat i Eko - Tamnavom rade na rešavanju ovog problema. Navela je da je održan sastanak na Rudarsko-geološkom fakultetu, na kom je ukazano na to da se, zbog postojanja podzemnih voda, mora uraditi hidrodinamički model režima podzemnih voda. Kada se prestane za eksploatacijom uglja, moraće da postoje bunari koji će obarati nivo podzemnih voda. Profesor sa rudarskog fakulteta je odlučio da sa svojim timom uradi hidrodinamičku studiju o uticaju podzemnih voda na telo regionalne deponije „Kalenić“. To je veoma važno jer regionalna deponija treba da bude u eksploataciji najmanje 20 godine. Takođe je iznela da neće biti neophodno menjati postojuću lokaciju. Po završetku hidrodinamičke studije, treba je uvrstiti u idejno rešenje, nakon čega možemo da se opet obratimo Evropskoj uniji za sredstva iz fondova.

Vladimir Lalić, predsednik Skupštine REC „Eko-Tamnava“, je naveo da pored niza problema koje su imali u vezi sa projektom, ključni problem je nezadovoljavajući kadrovski kapacitet. Istakao je da na tome treba da se radi u narednom periodu, kako bi se kvalitetno realizovao projekat, odnosno izradila potrebna dokumeta, i na taj način ponovo aplicirali za sredstva iz EU.

Predsednik Odbora dr Branislav Blažić naglasio je da je izgubljeno mnogo vremena, a da ministarstvo ne može da preuzme odgovornost, da preuzme stručni deo posla u vezi sa realizacijom projekta. Naglasio je da ovo treba da posluži kao primer kako ne treba ubuduće raditi. Naveo je da je potrebno angažovati stručne firme koje bi zajedno sa Ministarstvom mogle da odgovore na zahteve i koji projekat mogu da iznesu do kraja. Predložio je da se izlobiraju sredstva EU preko država koje su prošle fazu kod predprisutnih fondova i dobijanja sredstava. Te države imaju stručni kadar koji bi mogao da nam pruži kompletnu podršku od početka do kraja. Takođe je izneo da je i to trošak ali u svakom slučaju mnogo manji u odnosu na 17 miliona evra koje smo upravo zbog kašnjenja sa izradom dokumentacije izgubili.

Ljiljana Veljković je objasnila da je jedan od preduslova za odobravanje sredtava Evropske unije za da postoji regionalno preduzeće, jer je ono krajnji korisnik projekta. Objasnila je da donaciju niko ne može da izlobira, već da Vlada Republike Srbije predlaže projekte, a Ministarsvo indifikuje prioritetne projekte i pravi strateške dokumente. U ovom slučaju Odeljenje za upravljanje otpadom ima strategije, na osnovu kojih se utrvrđuju prioriteti, nakon čega Odeljenje za upravljanje projektima predlaže projekte, koje odobrava Delegacija Evropske unije odnosno Evropska komisija. Navela je da je važan preduslov za dobijanje sredstava, da regionalno preduzeće ima kapacitet da sprovede projekat, što podrazumeva da budu uključeni inženjeri, ljudi koji poznaju struku, odnosno ljudi koji mogu da proprate i da do kraja podrže čitav projekat. Takođe je navela da je neophodno poznavanje engleskog jezika, jer je sva dokumentacija na engleskom jeziku. Ministarstvo ima ulogu da pomogne u smislu kordinacije sa Evropskom delegacijom i da aplicira ka fondovima za dobijanje sredstava. Istakla je da je ovo proces koji veoma dugo traje, projekat je započet 2005. godine, a sama priprema dokumentacije traje oko 5- 6 godina. U najboljem slučaju, projekat će biti završen za 5- 6 godina. Zbog toga je neophodno da lica koja učestvuju u ovom projektu budu od početka do kraja u njemu, jer onda ta lica imaju uvid u celu istoriju projekta.

Dragana Mehandžić je ukazala na to da je neophodno da postoji regionalno preduzeće, navodeći kao primer Pirot, gde je igrađena infrastruktura, a nije postojalo preduzeće i nije imao ko da je preuzme. Kao dobar primer navela je Regionalni sistem u Subotici. U početku je u preduzeću bilo zaposleno tri lica, a sada ih ima šest. Istakla je da Delegacija EU u Republici Srbiji smatra da je ovo jedan od najboljih projekata.

Predsednik Odbora Branislav Blažić postavio je pitanje koliko dugo traje izgradnja deponije u Subotici, odnosno kad je započeto sa projektom. Izneo je mišljenje da je to veliki gubitak i vremena i novca, kao i da šest zaposlenih dobijaju platu ni za šta. Istakao je da je 15 godina za izgradnju jedne deponije nedopustivo dug period. Ukazao je na to da bi, po njegovom mišljenju, bilo bolje angažovati stranu firmu koja bi to uradila za mnogo kraći vremenski period. Izneo je da je od 100 miliona evra koje smo dobili od Evropske unije, 25 miliona potrošeno za deponiju u Subotici, koja još nije završena. Kao dobar primer, naveo je projekat izgradnje regionalne deponije u Kikindi, koji je kompanija A.S.A realizovala za tri godine.

Član Odbora Boban Birmanćević podržao je saradnju 11 opština na ovom projektu, ali je ukazao na to da je veliki problem što posle toliko više nemamo ni sredstava, a nije dobijena ni lokacijska dozvola. Posle toliko vremena postavlja se pitanje podzemnih voda, odnosno da li će iz tog razloga lokacija ostati ista ili ne. Izneo je stav da je potrebno formirati radnu grupu, koja će svakih 15 dana zasedati i raditi na rešavanju ovakvih problema, a koju bi činili predstavnici Ministarstva, Odbora za zaštitu životne sredine, kao i predstavnici opština koji su uključeni u ovaj projekat. Naglasio je da je besmisleno je da se obraćamo Evropskoj uniji za sredstva, kada nemamo ni sigurnu lokaciju. Potrebno je da se obratimo rudarskom ili nekom drugom institutu koji bi mogao da nam da tačan podatak o lokaciji, jer je bez toga neozbiljno bilo šta dalje raditi.

Član Odbora Nada Lazić iznela je stav da je problem u ovoj zemlji to što uvek za sve mora da postoji politička volja, dok je struka ostavljena po strani. Navela je da uloga poslanika u parlamentu treba da bude takva da se zakonom reguliše ova oblast, a da lokalne samouprave, kroz naplatu naknada, obezbeđuju sredstva kojima mogu da plaćaju inženjere i kadrove. Ukazala je na to da ljudi koji završavaju fakultete, inženjeri, nemaju gde da se zaposle, pa odlaze u inostranstvo, jer država ne može da im ponudi posao u struci ili je taj posao nedovoljno plaćen. Spomenula je Agenciju za otpad, koja je ukinuta i koja bi sada bila prava adresa gde bi mogli da se obrate predstavnici ovog projekta. Ukazala je na to da Ministarstvo ne može da se bavi ovim problemom, niti ima kapacite, niti je to u njihovoj nadležnosti. Istakla je da je neophodno angažovati inženjere, nove ljude, koji znaju engleski jezik i da rade na kompjuterima. Apelovala je da se ponovo formira Agencija za otpad, jer bi ona mnogo doprinela rešavanju ovakvih pitanja. Navela je da je potrebno uticati na Vladu, kako bi se formirali ovakvi kadrovi, da se ljudi motivišu i da im se omogući da rade, da budu izuzeti od zabrane zapošljavanja, da im se ne smanjuju rapidno plate, jer upravo zbog toga dobri kadrovi i odlaze u inostranstvo.

Stanislav Glumac, v.d. direktora Instituta „Kirilo Savić“, naveo je da je Institut „Kirilo Savić“ nosilac izrade idejnog projekta „Kalenić“ i da je projekat urađen u predviđenom roku, kvalitetno i u sladu sa propisima, ali da još uvek nije uspeo da naplati potraživanja za pruženu uslugu. Dodao je da je projekat završen pre pola godine, i da je tada to kašnjenje bilo opravdano, jer su ta sredstva potrošena za sanaciju posledica katastrofalnih poplava. Ukazao je na to da je Institut „Kirilo Savić“ u poslednje dve godine u velikom finansijskom problemu i da zaposleni ne dobijaju redovno plate. Apelovao je na predstavnike opština da uplate svoje obaveze „Eko Tamnavi“, kako bi oni nakon toga izmirili svoja dugovanja Institutu. S obzirom na činjenicu da je projekat „Kalenić“ od značaja za Republiku Srbiju, što je definisano zaključkom Vlade, od 21. avgusta ove godine, smatra da je neophodno da im se te obaveze izmire što pre. Predložio je da jedan od zaključaka bude da se obaveže neko iz Ministarstva poljoprivrede i zaštite životne sredine ili iz skupštinskog Odbora da kordinara sa ovih 11 opština oko naplate dospelih obaveza.

Dragan Alimpijević, predsednik gradske opštine Lazarevac, izneo je sumnju u nastavak projekta izgradnje deponije, navodeći da opština Lazarevac ne duguje ništa „Eko Tamnavi“. Kao primer zašto je skeptičan naveo je iskustvo na regionalnom projektu, koji traje već 30 godina, a da Lazarevac i dalje nema vode od tog projekta. Naveo je da je i njemu poznato da Tamnava ima podzemne vode koje se prostiru od Kosmaja do Cera, tako da je to trebalo imati na umu pri izboru lokacije za deponiju. Pohvalio je saradnju 11 opština na projektu izgradnje regionalne deponije, jer su sve opštine shvatile da postoji potreba za takvom deponijom. Osvrnuo se na dužinu trajanja ovakvih projekata i podržao ideju predsednika Odbora za potrebom lobiranja da bi se dobila sredstva iz fondova EU. Apelovao je na ostale učesnike da se drže teme ove sednice. Postavio je pitanje da li će ova deponija biti završena u narednih pet godina.

Gordana Petrović je istakla da je Ministarstvo i zatražilo odgovor od stručnih institucija, u ovom slučaju od Rudarsko-geološkog fakulteta, u vezi sa lokacijom deponije. Stručno mišljenje Rudarsko-geološkog fakulteta bilo je da nije potrebno menjati lokaciju, ali da je potrebno ispoštovati određene uslove, koji se odnose na zaštitu od podzemnih voda. Istakla je da je najveći problem to što nemamo dovoljno sredstava, posebno u ovakvom slučaju, gde opštine ulažu i same završavaju poslove, uz sredstva IPA fondova, koja su bespovratna. Kao primer je navela da odlaganje tone otpada na sanitarnoj deponiji „Duboko“ košta 15 evra, a na sanitarnoj deponiji Leskovac 25 evra i cena raste. Drugi problem je to što nemamo stručne ljude koji bi izradili projekte, sa kojima možemo da konkurišemo za IPA fondove. Iznela je stav da je šteta što je ukinuta Agencija za otpad, jer je to bila Vladina stručna institucija, a Ministarstvo to ne može samo da iznese.

Dragan Jelić, predsednik Skupštine opštine Ub, izneo je podatak da je kompletna dokumentacija urađena već drugi put, pa su bili prinuđeni da rade novo idejno rešenje za lokaciju za telo deponije, ali je u međuvremenu u „Kolubari“ povađen drugi ugljeni sloj što je dovelo do prodiranja vode iz izdani koja snabdeva vodosistem Kalenić. Istakao je da neko treba da odgovara za takve propuste i takve radove, a ovde ne postoji sistem odgovornosti. Ukazao je na to da on, kao predsednik Skupštine opštine, ne može da nametne odbornicima da u budžetu predvide sredstva za izradu nekog trećeg idejnog projekta i treće dokumentacije zato što je neko napravio propust u „Kolubari“. Opština je uradila sve na šta se obavezala i uplatila novac Eko Tamnavi, ali ona ne može biti krivac za to šta će se desiti sa deponijom. Ukazao je na to da su poslanici ti koji mogu pomoći u koordinaciji sa ministarstvom. Naveo je da sve što se radi na površinskom kopu Tamava – Zapadno polje, radi se po Zakonu o rudarstvu, a lokalne samouprave sa tim nemaju nikakve veze, pa je došlo do loše situacije zbog ulivanja vode iz „Kolubare“, koja je u kontaktu sa odlagalištem već skoro 6 meseci, pa se postavlja pitanje koliki je uticaj te vode na samo odlagalište. Kop Zapadno polje iznudio je izdizanje deponije jalovine 30-ak metara, što nije bilo predviđeno. Postavio je pitanje da li će to uticati na klizanje ka regionalnoj deponiji i da li opštine ponovo izdvajaju neka sredstva, dok nema nikog da to iskoordinira sa Ministarstvom rudarstva i energetike, koje kontroliše radove na površinskim kopovima. Istakao je da je potrebno uskladiti dokumentaciju na osnovu koje se vrši eksploatacija na kopu Zapadno polje sa dokumentacijom deponije „Kalenić“, da ne bismo ponovo došli u situaciju da se ponovo promeni vlast, pa da se ponovo vodi ovakav razgovor u vezi sa kašnjenjem sa iradom dokumentacije.

Član Odbora Vladimir Petković naveo je da je prvo trebalo izvršiti ispitivanje zemljišta na struktutu i na uticaj podzemnih voda. U svetlu iznetih podataka, naveo je da ako se ovako nastavi rad na ovom projektu, može se dogoditi da do 2020. ne bude rešenja. Ako nastavimo na ovaj način da zbog kašnjenja projektne dokumentacije gubimo mogućnost da dobijemo sredstva iz IPA fondova, doćiče do toga da će opštine izmiriti svoje obaveze prema Eko Tamnavi i sredstava će nestati, a depnoja neće biti završena, zato se moramo uozbiljiti i pronaći adekvatno rešenje.

Predsednik Odbora izneo je da je Odboru mnogo lakše da se bavi razmatranjem predloga zakona i da ne ulazi u ovakva pitanja, ali smatra da je pitanje lične odgovornosti da se bavi i ovakvim pitanjima. Naveo je da okupljeni moraju da shvate da Odbor čine poslanici, kako oni koji su uključeni u ovaj projekat preko opština iz kojih dolaze, tako i onih koji nisu, pa se od Odbora ne može očekivati stručna pomoć. Ono što Odbor može da učini je da se sastane sa predstavnicima Ministarstva poljoprivrede i zaštite životne sredine, koji je bave upravljanjem otpadom, kako bi izanalizirali sve što je izneto na ovoj sednici Odbora i ocenili koga još treba uključiti u rešavanje ovog problema, kako bi mogli da donesu određene zaključke i predloge mera. Naveo je da bi se od novca koji opštine izdvajaju na saniranje divljih deponija mogle izgraditi sve sanitarne deponije koje su nam potrebne.

Radomir Stevanović istako je da je saglasan sa svim što se čulo u diskusiji, naglasivši da je projekat „Kalenić“ dobar primer na kome se mogu definisati problemi i zagušenja na koje se nailazilo. Akcenat je stavio na odgovornost, predloživši da se ustanovi rok u kome se periodično polaže račun i snosi odgovornost za obavljeni posao. Naveo je da je pripremljena kompletna dokumentacija i da se zastalo kako bi se izmirile obaveze prema izvršiocima-obrađivačima projekta. Istakao je da je sada bitno da republička reviziona komisija odradi svoj posao, a stručni odgovor će dobiti nakon proglašenja službenosti Studije procene uticaja na životnu sredinu, koju će izraditi Institut CIP. Smatra da bi bila dragocena poseta članova Odbora, u kojoj bi se ukazalo na detalje u procedurama koje koče projekat. Naveo je da ni Obrenovac, odakle je predsednik Skupštine Regionalnog centra za upravljanje otpadom „EKO-TAMNAVA“, ni Valjevo, odakle je njegov zamenik, nemaju u planu budžeta za 2015. godinu definisana sredstva za ovu namenu u dovoljnom iznosu. Lokalne vlasti zanemaruju svoje obaveze proistekle iz odluka i zaključaka. Iz tog razloga je neophodno zavesti red u koordinaciji i odgovornosti, jer se došlo do okončanja pripremne faze projekta, a postoji nerazumevanje na nivou izvšnih vlasti u lokalnim samoupravama i iz tog razloga Skupština Regionalnog centra za upravljanje otpadom ne može da odlučuje. Zbog svega toga, potrebna je pomoć Ministarstva u oceni osnovanosti predloga plana poslovanja, što bi pomoglo da Skupština Regionalnog preduzeća verifikuje taj dokument, a da predsednici opština taj predlog poslovanja u toj formi usvoje.

Đorđe Komlenski, predsednik skupštine gradske opštine Obrenovac, istakao je da mu je drago da građani Obrenovca neće biti u mogućnosti da čuju diskusiju koja se vodila na sednici Odbora, jer tada ne bi izdvojili nijedan dinar za ovaj projekat, jer bi čuli kako se neko igra novcem građana ovih 11 opština. Naglasio je da će Obrenovac preispitati dalje učešće u ovom projektu, a postaviće i pitanje odgovornosti.

Vladimir Lalić je istakao da ovo prevazilazi mogućnosti predstavnika opština u Skupštini regionalnog preduzeća, jer su se desile neke stvari na koje oni nisu mogli da utiču, pa je teško doneti odluku na koji način se treba postaviti u narednom periodu, kada je u pitanju budućnost ovog projekta. Iz tog razloga svi zajedno treba da se ozbiljnije uključe u rešavanje problema, uz određenu koordinaciju.

Sednica je završena u 13,15 časova.

SEKRETAR PREDSEDNIK

Milica Bašić dr Branislav Blažić